ET Euroopa Liidu Teataja L 232/1

KOMISJONI RAKENDUSMÄÄRUS (EL) 2017/1529,

7. september 2017,

millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine naatriumkloriid ning muudetakse komisjoni rakendusmääruse (EL) nr 540/2011 lisa

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,

ning arvestades järgmist:

(1) Komisjon sai 7. juunil 2016 organisatsioonidelt Agriculture and Horticulture Development Board (Ühendkuningriik) ja Institut Technique de l'Agriculture Biologique (edaspidi „ITAB“) määruse (EÜ) nr 1107/2009 artikli 23 lõike 3 kohase taotluse, milles paluti heaks kiita soola kui põhiaine kasutamine fungitsiidina seente puhul. Peale selle sai komisjon 21. juulil 2016 ITABilt taotluse meresoola kui põhiaine kasutamiseks fungitsiidi ja insektitsiidina viinamarjade puhul. Taotlused liideti, sest mõlemad taotlused käsitlesid toidu jaoks sobiva kvaliteediga naatriumkloriidi. Neile taotlustele oli lisatud määruse (EÜ) nr 1107/2009 artikli 23 lõike 3 teises lõigus nõutav teave.

(2) Komisjon palus Euroopa Toiduohutusametilt (edaspidi „amet“) teadusabi. Amet esitas komisjonile naatriumkloriidi kohta tehnilise aruande (2)20. jaanuaril 2017. Komisjon esitas läbivaatamisaruande (3) ja käesoleva määruse eelnõu alalisele taime-, looma-, toidu- ja söödakomiteele 23. märtsil 2017 ning vormistas need dokumendid lõplikult komitee 20. juulil 2017 toimunud koosolekuks.

(3) Taotleja esitatud dokumentidest nähtub, et naatriumkloriid vastab Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele. Kõnealust ainet ei kasutata üldjuhul taimekaitsevahendina, kuid sellegipoolest on nimetatud ainest ja veest koosnev toode taimekaitses kasulik. Seega tuleb seda käsitada kui põhiainet.

(4) Uuringutest on selgunud, et eeldatavasti võib naatriumkloriid üldjoontes vastata määruse (EÜ) nr 1107/2009 artiklis 23 sätestatud nõuetele, eelkõige seoses komisjoni läbivaatamisaruandes uuritud ja üksikasjalikult kirjeldatud kasutustega. Seepärast on asjakohane naatriumkloriid põhiainena heaks kiita.

(5) Vastavalt määruse (EÜ) nr 1107/2009 artikli 13 lõikele 2 koostoimes artikliga 6 ning teaduse ja tehnika arengut arvestades on siiski vaja lisada teatavad tingimused ja piirangud.

(6) Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (5) lisa vastavalt muuta.

(7) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Põhiaine heakskiitmine

Naatriumkloriid kiidetakse heaks põhiainena I lisa kohaselt.

Artikkel 2

Rakendusmääruse (EL) nr 540/2011 muutmine

Rakendusmäärust (EL) nr 540/2011 muudetakse vastavalt käesoleva määruse II lisale.

Artikkel 3

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. september 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Euroopa Toiduohutusamet, 2016, Outcome of the consultation with Member States and EFSA on the basic substance application for sodium chloride for use in plant protection as fungicide and bactericide in seed treatment and for disinfecting cutting tools. EFSA supporting publication 2016: EN-1091. lk 39.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(5) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

I LISA Tavanimetus, identifitseerimisnumbrid IUPACi nimetus Puhtus (1) Heakskiitmise kuupäev Erisätted Naatriumkloriid CASi nr 7647-14-5 Naatriumkloriid 970 g/kg Toiduks kasutatav 28. september 2017 Lubatakse kasutada põhiainena üksnes fungitsiidi ja bakteritsiidina. Naatriumkloriidi kasutatakse vastavalt eritingimustele, mis on esitatud naatriumkloriidi kohta koostatud läbivaatamisaruande (SANTE/10383/2017) järeldustes ning eriti selle I ja II liites. (1) Täiendavad andmed põhiaine määratluse, spetsifikatsiooni ja kasutamise kohta on esitatud läbivaatamisaruandes.